CELEX: 32021R1018
Language: lt
Date: 2021-06-22 00:00:00
Title: Komisijos įgyvendinimo reglamentas (ES) 2021/1018 2021 m. birželio 22 d. kuriuo dėl pasaulinės sisteminės svarbos rodiklių atskleidimo iš dalies keičiami Įgyvendinimo reglamente (ES) 2021/637 išdėstyti techniniai įgyvendinimo standartai ir panaikinamas Įgyvendinimo reglamentas (ES) Nr. 1030/2014 (Tekstas svarbus EEE)

2021 6 24   
               
               
                  LT
               
               
                  Europos Sąjungos oficialusis leidinys
               
               
                  L 224/6
               
            
         KOMISIJOS ĮGYVENDINIMO REGLAMENTAS (ES) 2021/1018
         2021 m. birželio 22 d.
         kuriuo dėl pasaulinės sisteminės svarbos rodiklių atskleidimo iš dalies keičiami Įgyvendinimo reglamente (ES) 2021/637 išdėstyti techniniai įgyvendinimo standartai ir panaikinamas Įgyvendinimo reglamentas (ES) Nr. 1030/2014
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 434a straipsnį,
         kadangi:
         
                     (1)
                  
                  
                     Reglamento (ES) Nr. 575/2013 441 straipsniu pasaulinės sisteminės svarbos įstaigos (G-SII) įpareigojamos kasmet atskleisti rodiklių, naudotų jų balui nustatyti pagal Europos Parlamento ir Tarybos direktyvos 2013/36/ES (2) 131 straipsnyje nurodytą nustatymo metodiką, vertes. Komisijos įgyvendinimo reglamente (ES) Nr. 1030/2014 (3), priimtame remiantis Reglamento (ES) Nr. 575/2013 441 straipsnio 2 dalimi, nustatyta vienoda verčių, kurios naudojamos G-SII nustatyti, atskleidimo forma ir datos. Reglamento (ES) Nr. 575/2013 441 straipsnio 2 dalis buvo panaikinta Europos Parlamento ir Tarybos reglamentu (ES) 2019/876 (4);
                  
               
                     (2)
                  
                  
                     Direktyvos 2013/36/ES 131 straipsnyje išdėstyti G-SII nustatymo kriterijai. Komisijos deleguotajame reglamente (ES) Nr. 1222/2014 (5) nurodoma to nustatymo metodika ir apibrėžiamos G-SII pakategorės. Komisijos deleguotuoju reglamentu (ES) 2021/539 (6) Deleguotasis reglamentas (ES) Nr. 1222/2014 iš dalies pakeistas siekiant atsižvelgti į peržiūrėtus tarptautinius G-SII nustatymo standartus, kuriuos 2018 m. liepos mėn. priėmė Bazelio bankų priežiūros komitetas (7). Tie peržiūrėti tarptautiniai standartai, visų pirma reikalavimas naudoti vienodą Reglamento (ES) Nr. 575/2013 441 straipsnyje nurodytos informacijos apie rodiklių, naudotų G-SII balui nustatyti, vertes atskleidimo formatą, turėtų būti perteikti Komisijos įgyvendinimo reglamente (ES) 2021/637 (8);
                  
               
                     (3)
                  
                  
                     todėl Įgyvendinimo reglamentas (ES) 2021/637 turėtų būti atitinkamai iš dalies pakeistas;
                  
               
                     (4)
                  
                  
                     be to, Reglamentu (ES) 2019/876 į Reglamentą (ES) Nr. 575/2013 įtrauktas 434a straipsnis, kuriuo Komisija įgaliojama priimti techninius įgyvendinimo standartus, kuriais būtų nustatyti vienodi informacijos, reikalingos įvertinti įstaigų rizikos pobūdžiui ir tam, kaip jos laikosi Reglamento (ES) Nr. 575/2013 pirmoje–septintoje dalyse nustatytų reikalavimų, atskleidimo formatai. To 434a straipsnio pagrindu buvo priimtas Įgyvendinimo reglamentas (ES) 2021/637, kuriuo nustatomi nauji reikalavimai, pakeičiantys nustatytuosius Reglamente (ES) Nr. 1030/2014. Todėl Įgyvendinimo reglamentą (ES) Nr. 1030/2014 reikėtų panaikinti;
                  
               
                     (5)
                  
                  
                     siekiant Įgyvendinimo reglamentą (ES) Nr. 1030/2014 sklandžiai pakeisti Įgyvendinimo reglamentu (ES) 2021/637, šio reglamento taikymo data turėtų sutapti su Įgyvendinimo reglamento (ES) 2021/637 taikymo data, t. y. 2021 m. birželio 28 d. Dėl tos pačios priežasties šio reglamento įsigaliojimo data turėtų sutapti su jo paskelbimo Europos Sąjungos oficialiajame leidinyje data, kuri yra ankstesnė nei taikymo data, t. y. 2021 m. birželio 28 d.;
                  
               
                     (6)
                  
                  
                     2019 m. gruodžio mėn. Bazelio bankų priežiūros komitetas paskelbė konsoliduotą Bazelio sistemą, įskaitant atnaujintus 3 ramsčio informacijos atskleidimo reikalavimus (9), kurių dauguma Reglamentu (ES) 2019/876 buvo įtraukti į Reglamentą (ES) Nr. 575/2013. Siekiant įgyvendinti tuos pakeitimus, Įgyvendinimo reglamentu (ES) 2021/637 nustatyta nuosekli ir išsami 3 ramsčio informacijos atskleidimo sistema. Todėl, atskleisdamos informaciją apie rodiklių, naudotų jų balui nustatyti, vertes, G-SII turėtų naudoti 3 ramsčio ataskaitą pagal šį reglamentą;
                  
               
                     (7)
                  
                  
                     šis reglamentas grindžiamas techninių įgyvendinimo standartų projektais, kuriuos Komisijai pateikė Europos bankininkystės institucija;
                  
               
                     (8)
                  
                  
                     Europos bankininkystės institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Bankininkystės suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1093/2010 (10) 37 straipsnį, pateikti rekomendacijų,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2021/637 pakeitimas
            Į Įgyvendinimo reglamentą (ES) 2021/637 įterpiamas 6a straipsnis:
            
               
                  „6a straipsnis
                  Pasaulinės sisteminės svarbos rodiklių atskleidimas
                  
                     1.   G-SII Reglamento (ES) Nr. 575/2013 441 straipsnyje nurodytą informaciją apie rodiklių, naudotų jų balui nustatyti, vertes atskleidžia naudodamos Reglamento (ES) Nr. 575/2013 434a straipsnyje nurodytą vienodą informacijos atskleidimo formatą, kuriuo naudodamosi atitinkamos institucijos renka rodiklių vertes, kaip nustatyta Komisijos deleguotojo reglamento (ES) Nr. 1222/2014 3 straipsnio 2 dalyje, išskyrus visus pagal tą straipsnį renkamus papildomus duomenis ir papildomus straipsnius.
                  
                  
                     2.   1 dalyje nurodytą informaciją G-SII atskleidžia metų pabaigos 3 ramsčio ataskaitoje. Pateikusios galutines rodiklių vertes atitinkamoms institucijoms G-SII dar kartą atskleidžia 1 dalyje nurodytą informaciją pirmoje 3 ramsčio ataskaitoje, jeigu institucijoms pateikti skaičiai skiriasi nuo atskleistųjų metų pabaigos 3 ramsčio ataskaitoje.“
                  
               
            
         
         
            2 straipsnis
            Įgyvendinimo reglamento (ES) Nr. 1030/2014 panaikinimas
            Įgyvendinimo reglamentas (ES) Nr. 1030/2014 panaikinamas.
         
         
            3 straipsnis
            Įsigaliojimas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2021 m. birželio 28 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. birželio 22 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2013 6 27, p. 1.
         
            (2)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).
         
            (3)  2014 m. rugsėjo 29 d. Komisijos įgyvendinimo reglamentas (ES) Nr. 1030/2014, kuriuo nustatomi techniniai įgyvendinimo standartai, susiję su vienoda verčių, kurios naudojamos pasaulinės sisteminės svarbos įstaigoms nustatyti pagal Europos Parlamento ir Tarybos reglamentą (ES) Nr. 575/2013, atskleidimo forma ir data (OL L 284, 2014 9 30, p. 14).
         
            (4)  2019 m. gegužės 20 d. Europos Parlamento ir Tarybos reglamentas (ES) 2019/876, kuriuo iš dalies keičiamos Reglamento (ES) Nr. 575/2013 nuostatos, susijusios su sverto koeficientu, grynojo pastovaus finansavimo rodikliu, nuosavų lėšų ir tinkamų įsipareigojimų reikalavimais, sandorio šalies kredito rizika, rinkos rizika, pagrindinių sandorio šalių pozicijomis, kolektyvinio investavimo subjektų pozicijomis, didelėmis pozicijomis, ataskaitų teikimo ir informacijos atskleidimo reikalavimais, ir Reglamentas (ES) Nr. 648/2012 (OL L 150, 2019 6 7, p. 1).
         
            (5)  2014 m. spalio 8 d. Komisijos deleguotasis reglamentas (ES) Nr. 1222/2014, kuriuo papildomos Europos Parlamento ir Tarybos direktyvos 2013/36/ES nuostatos dėl metodikos, skirtos pasaulinės sisteminės svarbos įstaigoms nustatyti ir pasaulinės sisteminės svarbos įstaigų pakategorėms apibrėžti, nustatymo techninių reguliavimo standartų (OL L 330, 2014 11 15, p. 27).
         
            (6)  2021 m. vasario 11 d. Komisijos deleguotasis reglamentas (ES) 2021/539, kuriuo iš dalies keičiamas Komisijos deleguotasis reglamentas (ES) Nr. 1222/2014, kuriuo papildomos Europos Parlamento ir Tarybos direktyvos 2013/36/ES nuostatos dėl metodikos, skirtos pasaulinės sisteminės svarbos įstaigoms nustatyti ir pasaulinės sisteminės svarbos įstaigų pakategorėms apibrėžti, nustatymo techninių reguliavimo standartų (OL L 108, 2021 3 29, p. 10).
         
            (7)  Bazelio sistema. SCO40: Pasaulinės sisteminės svarbos bankai.
         
            (8)  2021 m. kovo 15 d. Komisijos įgyvendinimo reglamentas (ES) 2021/637, kuriuo nustatomi įstaigų informacijos, nurodytos Europos Parlamento ir Tarybos reglamento (ES) Nr. 575/2013 aštuntos dalies II ir III antraštinėse dalyse, viešo atskleidimo techniniai įgyvendinimo standartai ir panaikinami Komisijos įgyvendinimo reglamentas (ES) Nr. 1423/2013, Komisijos deleguotasis reglamentas (ES) 2015/1555, Komisijos įgyvendinimo reglamentas (ES) 2016/200 ir Komisijos deleguotasis reglamentas (ES) 2017/2295 (OL L 136, 2021 4 21, p. 1).
         
            (9)  Tarptautinių atsiskaitymų banko Bazelio bankų priežiūros komitetas, Informacijos atskleidimo reikalavimai, 2019 m. gruodžio mėn.
         
            (10)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).